SAL-vlieënier kry borgtog ná ‘padwoede-moord’Argieffoto ŉ Vlieënier van die Suid-Afrikaanse Lugdiens (SAL) wat daarvan beskuldig word dat hy Louis Janse van Rensburg (53) tydens ŉ vermeende padwoede-voorval doodgeskiet het, is op borgtog vrygelaat. Jaque Etienne van Tonder (44), wat voorheen ook in die Suid-Afrikaanse Lugmag gedien het, is op borgtog van R10 000 vrygelaat. Van Tonder is Woensdag in hegtenis geneem nadat hy Janse van Rensburg glo tydens ŉ vermeende padwoede-voorval in Bonaero Park aan die Oos-Rand doodgeskiet het. Van Tonder, ’n pa van twee, is Donderdag deur sy vrou en nog twee mans in die hof ondersteun. Piet du Plessis, Van Tonder se regsverteenwoordiger, het namens sy kliënt ŉ beëdigde verklaring aan die hof voorgelees. Van Tonder voer in die verklaring aan dat hy sy twee kinders, 10 en 14 jaar oud, Woensdagoggend skool toe geneem het. Volgens Van Tonder was hy nog naby aan sy huis toe hy ŉ man in ŉ Isuzu-bakkie opgemerk het wat glo handgebare gemaak het. Van Tonder het gesê hy het gedink die man het hom vir iemand anders misgis. Van Tonder voer aan hy het stilgehou waarna Janse van Rensburg ook stilgehou en na hom toe geloop het. Janse van Rensburg het hom glo op ŉ onbeskofte en aggressiewe wyse aangespreek en ŉ idioot genoem. Volgens Van Tonder was daar niks fout met die manier waarop hy bestuur het nie en Janse van Rensburg het hom glo aan die hare getrek en in die gesig geslaan. Van Tonder het gesê sy kinders was histeries. Van Tonder het gesê hy kon daarin slaag om hom uit Janse van Rensburg se greep te bevry en het gesien laasgenoemde probeer glo sy deur oopmaak. Van Tonder se geregistreerde vuurwapen was naby die deur. Volgens hom het hy altyd sy vuurwapen by hom wanneer hy saam met sy gesin reis aangesien hulle al misdaadslagoffers was. Volgens Van Tonder het hy sy vuurwapen uitgehaal aangesien hy bang was Janse van Rensburg sien dit en gebruik dit dalk op hom. “Toe hy die vuurwapen in my hand sien, het hy dit probeer gryp.” ’n Skoot het “skielik” afgegaan en Janse van Rensburg is noodlottig gewond. Volgens Van Tonder het hy die polisie na die toneel ontbied. Hy is van voorneme om onskuldig te pleit op aanklag van moord. “Ek is bitter spyt oor die afsterwe van die oorledene, maar het nie die bedoeling gehad om hom dood te maak nie.” Van Tonder, wat verklaar het hy verdien R60 000 per maand, is op borgtog vrygelaat op voorwaarde dat hy maandeliks by ŉ plaaslike polisiestasie aanmeld en sy vlugskedules aan die polisie beskikbaar stel. Die saak is tot 22 Mei uitgestel. News24